ROMÂNIA
JUDETUL TIMIŞ							
MUNICIPIUL TIMISOARA
PRIMAR
Nr. SC2019- 17483 / 11.07. 2019      
     
EXPUNERE DE MOTIVE  PRIVIND OPORTUNITATEA
 PROIECTULUI DE HOTĂRÂRE
Sectiunea 1 
Titlul proiectului de hotărâre
Proiect de hotărâre

Sectiunea a 2 - a 
Motivul emiterii proiectului de hotărâre

	1. Descrierea situaţiei actuale

	Înştiinţarea, avertizarea, prealarmarea şi alarmarea se realizează în scopul evitării surprinderii şi al luării măsurilor privind adăpostirea populaţiei, protecţia bunurilor materiale, precum şi pentru limitarea efectelor dezastrelor, atacurilor din aer şi ale acţiunilor militare.
	Alarmarea se realizează de către autorităţile administraţiei publice locale, în baza Legii nr. 481/2004 privind protecţia civilă, republicată, cu modificările şi completările ulterioare şi a Normelor privind organizarea şi asigurarea activităţii de înştiinţare, avertizare, prealarmare şi alarmare în situaţii de protecţie civilă, aprobate prin Ordinul nr. 1.259 din 10 aprilie 2006 emis de Ministerul Adimistraţiei şi Internelor. 
	Înştiinţarea reprezintă activitatea de transmitere a informaţiilor autorizate despre iminenţa producerii sau producerea dezastrelor şi/sau a conflictelor armate către autorităţile administraţiei publice centrale ori locale, după caz, şi cuprinde:
a) înştiinţarea despre iminenţa producerii sau producerea unor dezastre - se realizează de Inspectoratul General pentru Situaţii de Urgenţă, denumit în continuare Inspectoratul General, sau de serviciile de urgenţă profesioniste, după caz;
b) înştiinţarea despre pericolul atacului din aer - vizează introducerea situaţiilor de alarmă aeriană şi încetarea alarmei şi se emit pe baza informaţiilor primite de la Statul Major al Forţelor Aeriene;
c) înştiinţarea despre utilizarea mijloacelor chimice, biologice, nucleare, radiologice, convenţionale şi neconvenţionale - vizează pericolul contaminării, direcţia de deplasare a norului toxic şi se transmit pe baza datelor şi informaţiilor primite de la Statul Major General şi structurile specializate din cadrul categoriilor de forţe ale armatei.
	Mesajele de înştiinţare despre iminenţa producerii sau producerea unor dezastre vizează iminenţa declanşării sau declanşarea unor tipuri de riscuri.
	Avertizarea constă în aducerea la cunoştinţă populaţiei a informaţiilor despre iminenţa producerii sau producerea unor dezastre şi se realizează de către autorităţile administraţiei publice centrale sau locale, după caz, pe baza înştiinţării transmise de structurile abilitate.
	Prealarmarea reprezintă activitatea de transmitere către autorităţile administraţiei publice centrale şi locale a mesajelor/semnalelor/informaţiilor despre probabilitatea producerii unor dezastre sau a atacurilor din aer şi se realizează de Inspectoratul General şi de serviciile de urgenţă profesioniste, după caz.
	Alarmarea populaţiei reprezintă activitatea de transmitere a mesajelor despre iminenţa producerii unor dezastre sau a unui atac aerian şi se realizează de către autorităţile administraţiei publice centrale ori locale, după caz, prin mijloacele de alarmare, pe baza înştiinţării de la structurile abilitate.
	Alarmarea trebuie să fie oportună, autentică, stabilă şi să asigure în bune condiţii prevenirea populaţiei:
a) oportună - prevenirea populaţiei în timp scurt - prin mijloace şi sisteme de alarmare care să poată fi acţionate imediat la apariţia pericolului atacurilor din aer sau producerii unor dezastre;
b) autentică - prin mijloace specifice de către personalul stabilit prin decizii ale preşedinţilor comitetelor pentru situaţii de urgenţă;
c) stabilă - prevenirea populaţiei şi operatorilor economici - în orice situaţie creată. 
	Caracteristica stabilă a alarmării se obţine prin:
(i) menţinerea mijloacelor de alarmare în permanentă stare de funcţionare;
(îi) folosirea mai multor tipuri de mijloace de alarmare a căror funcţionare să fie asigurată de cel puţin 3 surse energetice diferite: reţea industrială, grupuri electrogene, acumulatoare, aer comprimat, abur, carburanţi şi altele asemenea;
(iii) verificarea periodică a dispozitivelor de acţionare a mijloacelor de alarmare;
(iv) readucerea la starea de funcţionare, în timp scurt, a sistemelor şi mijloacelor de alarmare afectate în urma atacurilor din aer;
(v) intensitatea acustică a semnalelor de alarmare să fie cu cel puţin 6-10 dB mai mare decât zgomotul de fond.
	Sistemul de înştiinţare, avertizare şi alarmare la localităţi, instituţii publice şi operatori economici se verifică periodic prin executarea de antrenamente şi exerciţii.
	Numărul, tipul mijloacelor de alarmare şi locurile de instalare a acestora pentru asigurarea alarmării localităţilor şi operatorilor economici se stabilesc de către Inspectoratul General în baza studiilor de audibilitate.
	Asigurarea cu mijloace de alarmare se realizează din timp de pace. La trecerea graduală de la starea de pace la starea de război, prin trepte ale mobilizării, completarea echipamentelor se realizează conform normelor de înzestrare.
	Alarmarea populaţiei, instituţiilor publice şi operatorilor economici se realizează prin semnale acustice sau optice emise cu ajutorul mijloacelor de alarmare şi prin comunicări transmise pe posturile de radiodifuziune şi televiziune centrale şi locale, iar în cazul existenţei, şi prin staţiile de radioficare şi radioamplificare.
	Semnalele de alarmare acustice a populaţiei, instituţiilor publice şi operatorilor economici sunt: alarmă aeriană, alarmă la dezastre, prealarmă aeriană şi încetarea alarmei.
	Mijloacele de alarmare acustice asigură emiterea de sunete acustice cu frecvenţe de 200-500 Hz şi pot fi speciale şi obişnuite:
	Mijloacele de alarmare acustice speciale sunt sirenele electrice şi electronice de diferite puteri, sirenele cu aer comprimat şi motosirenele.
	Sistemul de alarmare al unei localităţi sau operator economic, în general, cuprinde: sirene electrice şi/sau electronice acţionate centralizat sau local, centrale de alarmare, staţii de radioficare şi radioamplificare.
	  În baza prevederilor art. 22 din Ordinul M.A.I. nr. 1.259/2006  pentru aprobarea Normele privind organizarea şi asigurarea activităţii de înştiinţare, avertizare, prealarmare şi alarmare în situaţii de protecţie civilă, “numărul, tipul mijloacelor de alarmare şi locurile de instalare a acestora pentru asigurarea alarmării localităţilor şi operatorilor economici se stabilesc de către Inspectoratul General în baza studiilor de audibilitate.”
	 Aşa cum rezultă din adresa nr.20042/Bucureşti/19.01.2017, înregistrată la Primăria Municipiului Timişoara cu nr. SC2017-001922/26.01.2017, Inspectoratul General pentru Situaţii de Urgenţă a avizat favorabil documentaţia “Studiu de audibilitate în vederea dezvoltării şi completării sistemului de înştiinţare-alarmare în situaţii de protecţie civilă la nivelul Municipiului Timişoara”, în conformitate cu prevederile art.11 lit.1) din HG nr.1490/2004 şi ale art. 46 din OMAI nr.1259/2006.
	Conform studiului de audibilitate menţionat mai sus întocmit de SC TOPGES PROIECT SRL proiect nr. 18/2016, rezultă că la nivelul Municipiului Timişoara, “În momentul de faţă, în teren sistemul de înştiinţare-alarmare instalat pe domeniul public şi la agenţii economici din zonă, este compus din sirene electronice de 1500W, 1200W şi 500W, alimentate de la reţeaua locală de 220V (230V),” în număr de 12 sirene, “sistemul de înştiinţare-alarmare este funcţional, dar este necesară întreţinerea lor susţinută, pentru că vorbim aici de subsisteme de alarmare (sirene electronice) care sunt din punct de vedere al tehnologiei de care beneficiază, de o generaţie mai veche din seria sirenelor electronice.”
	Potrivit Legii nr. 481/2004 privind protecţia civilă, art. 38, republicată, periodic, pe baza planurilor şi a programelor de pregătire şi cu aprobarea primarului localităţii, se efectuează exerciţii de alarmare publică.
	În conformitate cu Legea nr. 481/2004 republicată, art. 41 alin. (2) alarmarea populaţiei se realizează de autorităţile administraţiei publice centrale sau locale, după caz, prin mijloacele specifice, pe baza înştiinţării primite de la structurile abilitate şi conform art. 42 alin. (1) din aceeaşi lege mijloacele de avertizare şi alarmare specifice se instalează în locurile stabilite de Inspectoratul General pentru Situaţii de Urgenţă şi de serviciile de urgenţă profesioniste.
	Prin adresa nr. 20.042/02.2017 Inspectoratul pentru Situaţii de Urgenţă „Banat” al judeţului Timiş ne-a comunicat, ca urmare a solicitării noastre cu nr. 20.042/19.01.2017 adresată în baza prevederilor art. 42 din legea nr.481/2004, că “soluţia optimă care corespunde din punct de vedere tehnic este varianta nr.3 din studiul realizat” şi anume ”acoperirea cu sirene electronice păstrând 12 locaţii vechi existente bine poziţionate, unele dintre ele schimbându-le între ele şi introducând 27 de locaţii noi ca şi propunere”.
	Legea nr. 481/2004 republicată, prevede la articolul 44 alin. (1) că folosirea mijloacelor de alarmare în cazul producerii unor dezastre se execută numai cu aprobarea primarului localităţii, a conducătorului instituţiei publice sau a operatorului economic implicat, după caz, ori a împuterniciţilor acestora, iar la articolul 44 alin. (2) că sistemul de înştiinţare, avertizare şi alarmare la localităţi, instituţii publice şi operatori economici se verifică periodic prin executarea de antrenamente şi exerciţii.
	Conform prevederilor art. 21 alin. (1) şi alin. (2) din Ordinul nr. 1.259/2006 “Pentru alarmarea populaţiei se asigură din timp de pace, în localităţi, instituţii publice şi la operatori economici, sisteme şi mijloace de alarmare” şi “Autorităţile administraţiei publice centrale şi locale, conducătorii instituţiilor publice, patronii şi managerii operatorilor economici sursă de risc, indiferent de forma de proprietate, prevăd anual în bugetul propriu fonduri pentru cheltuielile necesare desfăşurării activităţilor de protecţie civilă, potrivit legii.”


	2. Schimbări preconizate şi rezultate aşteptate

	Conform studiului de audibilitate întocmit la nivelul Municipiului Timişoara de SC TOPGES PROIECT SRL proiect nr. 18/2016 se precizează că “Având în vedere dinamica generală remarcabilă a municipiului, conform măsurătorilor efectuate, se recomandă pentru completarea şi reconfigurarea sistemului de înştiinţare-alarmare din municipiul Timişoara, achiziţionarea a 7 sirene electronice de 600W şi a 20 de sirene electronice de 1200W, care să asigure la un număr relativ mic de sirene pe ansamblu (39 unităţi pentru tot sistemul) transmiterea semnalelor de alarmare şi mesajelor vocale la o presiune acustică superioară faţă de nivelul maxim al zgomotului ambient cu cel puţin 6dB.”
	In conformitate cu Ordinul Ministerul Adimistraţiei şi Internelor nr. 886 din 30 septembrie 2005 pentru aprobarea Normelor tehnice privind Sistemul naţional integrat de înştiinţare, avertizare şi alarmare a populaţiei, echipamentele electronice de avertizare şi alarmare a populaţiei, precizate în studiul de audibilitate, trebuie să asigure interoperabilitatea (compatibilitatea) cu echipamentele deja existente ale sistemului, instalate la nivelul dispeceratului Inspectoratului pentru Situaţii de Urgenţă „Banat” al judeţului Timiş, pentru a fi integrate, ulterior, în sistemul naţional de înştiinţare şi alarmare, aşa cum rezultă şi din adresa nr.20042/Bucureşti/19.01.2017 a Inspectoratului General pentru Situaţii de Urgenţă, înregistrată la Primăria Municipiului Timişoara sub nr. SC2017-001922/26.01.2017.
	Sistemul integrat de avertizare şi alarmare are ca destinaţie asigurarea suportului fizic şi logic pentru aplicarea, conform Legii nr. 481/2004 privind protecţia civilă, republicată, a măsurilor de prevenire şi protecţie a populaţiei, precum şi a bunurilor materiale, valorilor de patrimoniu şi mediului, în cazul iminenţei producerii dezastrelor sau atacurilor aeriene, prin transmiterea mesajelor şi semnalelor către autorităţile administraţiei publice centrale şi locale, precum şi a populaţiei, conform Metodologiei transmiterii mesajelor de înştiinţare, avertizare şi alarmare despre situaţii de urgenţă.
	Sistemul integrat de avertizare şi alarmare are ca scop integrarea subsistemelor distribuite actualmente pe teritoriul naţional, într-un sistem unitar, în vederea facilitării acţionării ierarhice de la nivel central la nivel local şi aplicării unitare a planurilor şi procedurilor specifice, eliminându-se astfel paralelismele şi disfuncţionalităţile de comunicare care apar într-un ansamblu de sisteme distribuite cu funcţionare independentă.


	3. Concluzii

	Având în vedere:
	- prevederile art. 38, art. 41 alin. (2),  art. 42 alin. (1),  art. 44 alin. (1) şi alin. (2) din Legea nr. 481/2004 privind protecţia civilă, republicată, cu modificările şi completările ulterioare;
	- Normele privind organizarea şi asigurarea activităţii de înştiinţare, avertizare, prealarmare şi alarmare în situaţii de protecţie civilă, aprobate prin Ordinul M.A.I. nr. 1.259/2006;
	- Normele tehnice privind Sistemul naţional integrat de înştiinţare, avertizare şi alarmare a populaţiei, aprobate prin Ordinul M.A.I. nr. 886/2005;
	- prevederile art. 21 alineatele (1) şi (2) şi art. 22 din Ordinul M.A.I. nr. 1.259/2006;
	- Studiul de audibilitate întocmit la nivelul Municipiului Timişoara de SC TOPGES PROIECT SRL proiect nr. 18/2016, avizat favorabil de ISU „Banat” al judeţului Timiş;
	- Adresa Inspectoratului General pentru Situaţii de Urgenţă nr.20042/Bucureşti/19.01.2017, înregistrată la Primăria Municipiului Timişoara cu nr. SC2017-001922/26.01.2017;
	- Adresa nr.20.042/02.2017 a Inspectoratului pentru Situaţii de Urgenţă „Banat” al judeţului Timiş,
	- alocarea bugetară pentru anul 2019, conform HCL nr.248/07.05.2019.


	Considerăm necesară şi oportună 
	1. Însușirea “Studiului de audibilitate în vederea dezvoltării şi completării sistemului de înştiinţare-alarmare în situaţii de protecţie civilă la nivelul Municipiului Timişoara” întocmit de SC TOPGES PROIECT SRL proiect nr. 18/2016 care va face parte integrantă din hotărâre ţi va constitui Anexa 1;
	2.  Achiziţionarea a 7 sirene electronice de 600W şi a 20 de sirene electronice de 1200W prevăzute în studiul de audibilitate, pentru dezvoltarea, completarea şi reconfigurarea sistemului de înştiinţare-alarmare din municipiul Timişoara;
	3. Achiziţionarea în anul 2019 a 7 dintre cele 20 de sirene electronice de 1200W prevăzute în studiul de audibilitate, având în vedere alocarea bugetară pentru anul 2019, suma estimată fiind în valoare de 441.160 lei, aprobată prin HCL nr.248/07.05.2019 pentru investiţii. 

